ระเบียบการปิโตรเลียมแห่งประเทศไทยระเบียบการปิโตรเลียมแห่งประเทศไทยว่าด้วยการจัดหาสินค้าภายในประเทศเพื่อการขายของธุรกิจ ปตท. น้ำมันพ.ศ.๒๕๔๑------------------ โดยที่เป็นการสมควรปรับปรุงเกี่ยวกับการจัดหาสินค้าภายในประเทศเพื่อการขาย ซึ่งดำเนินการโดยส่วนพัสดุคลังปิโตรเลียมฝ่ายวิศวกรและซ่อมบำรุงสำหรับงานในสายงานปฏิบัติการคลัง และส่วนบริหารเทคนิคตลาดพาณิชย์สำหรับงานในสายงานการตลาดพาณิชย์ ธุรกิจ ปตท. น้ำมันเพื่อให้สอดคล้องกับการจัดแบบส่วนงานใหม่ มีความชัดเจน และมีประสิทธิภาพยิ่งขึ้น อาศัยอำนาจตามความในมาตรา๒๒ มาตรา ๒๓ (๒) และมาตรา ๒ แห่งพระราชบัญญัติการปิโตรเลียมแห่งประเทศไทย พ.ศ. ๒๕๒๑ประกอบกับข้อบังคับการปิโตรเลียมแห่งประเทศไทย ฉบับที่ ๑๘ (แก้ไขปรับปรุงครั้งที่ ๑) พ.ศ.๒๕๒๔ว่าด้วยการจัดหาและจำหน่ายน้ำมันและผลิตภัณฑ์ปิโตรเลียม ผู้ว่าการจึงออกระเบียบไว้ดังต่อไปนี้ ข้อ ๑ระเบียบนี้เรียกว่า "ระเบียบการปิโตรเลียมแห่งประเทศไทย ว่าด้วยการจัดหาสินค้าภายในประเทศเพื่อการขาย ของธุรกิจ ปตท. น้ำมันพ.ศ.๒๕๔๑" ข้อ ๒ระเบียบนี้ให้ใช้บังคับตั้งแต่วันที่ ๑๔ สิงหาคม พ.ศ. ๒๕๔๑ เป็นต้นไป ข้อ ๓ให้ยกเลิก (๑) ระเบียบการปิโตรเลียมแห่งประเทศไทยว่าด้วยการจักหาสินค้าภายในประเทศเพื่อการขายของธุรกิจน้ำมัน พ.ศ. ๒๕๓๕ (๒) คำสั่งการปิโตรเลียมแห่งประเทศไทย (ธกน.)ที่ ๒๕/๒๕๓๙ ลงวันที่ ๑๔ กุมภาพันธ์ พ.ศ. ๒๕๓๙ เรื่อง มอบอำนาจในการจัดการสินค้าภายในประเทศเพื่อการขาย ประจำหน่วยงานรองผู้จัดการใหญ่ปฏิบัติการคลัง (๓) คำสั่งการปิโตรเลียมแห่งประเทศไทย (ธกน.)ที่ ๓๖/๒๕๓๙ ลงวันที่ ๒๘ กุมภาพันธ์พ.ศ. ๒๕๓๙ เรื่องมอบอำนาจในการจัดหาสินค้าภายในประเทศเพื่อการขาย ประจำสายงานการตลาดพาณิชย์ ข้อ ๔ระเบียบนี้มิให้ใช้บังคับกับ (๑) การซื้อสินค้าผ่านบัญชี (๒)การจัดซื้อสินค้าสำหรับสถานีบริการจำหน่ายผลิตภัณฑ์ปิโตรเลียม (๓) การจ้างขนส่งผลิตภัณฑ์ปิโตรเลียมภายในประเทศ ข้อ ๕ในระเบียบนี้ "ปตท."หมายความว่า การปิโตรเลียมแห่งประเทศไทย "ผู้ว่าการ"หมายความว่า ผู้ว่าการปิโตรเลียมแห่งประเทศไทย "การจัดหา"หมายความว่า การดำเนินงานและการทำนิติกรรมเกี่ยวกับการซื้อและจ้างอันเป็นการจัดหาจากภายในประเทศโดยมีวัตถุประสงค์เพื่อสนับสนุนการขายของธุรกิจ ปตท. น้ำมัน "ผู้ดำเนินการจัดหาสินค้า"หมายความว่า พนักงานส่วนพัสดุคลังปิโตรเลียมผ่ายวิศวกรรมและซ่อมบำรุงหรือพนักงานส่วนบริหารเทคนิคตลาดพาณิชย์ "สินค้า"หมายความว่า พัสดุที่ซื้อและงานจ้างตามรายการละเอียดในเอสารแนบท้ายระเบียบนี้สำหรับการกำหนดพัสดุและงานจ้างอื่นนอกเหนือจากที่กำหนดไว้ในระเบียบนี้แล้ว ให้ผู้จัดการใหญ่ ปตท. น้ำมันเป็นผู้พิจารณากำหนด "ผู้ค้าที่ได้รับการจดทะเบียนประกอบธุรกิจกับ"ปตท." หมายความว่าผู้ค่าที่ได้รับการจดทะเบียนประกอบธุรกิจกับส่วนพัสดุคลังปิโตรเลียมฝ่ายวิศวกรรมและซ่อมบำรุง หรือส่วนบริการเทคนิคตลาดพาณิชย์ ข้อ ๖ให้ผู้จัดการใหญ่ ปตท. น้ำมันรักษาการตามระเบียบนี้ และให้มีอำนาจดำเนินการดังต่อไปนี้ (๑)มอบอำนาจตามระเบียบนี้ให้ผู้อื่นปฏิบัติงานแทน (๒) ออกคำสั่ง หรือกำหนดหลักเกณฑ์ใด ๆเพื่อปฏิบัติการตามระเบียบนี้ (๓)วินิจฉัยปัญหาที่เกิดขึ้นจากการปฏิบัติตามระเบียบนี้ หมวด ๑ วิธีจัดหาสินค้า --------------------- วิธีจัดหา ข้อ ๗วิธีจัดหากระทำได้ ๔ วิธี คือ (๑) วิธีตกลงราคา ได้แก่ การจัดหาที่มีวงเงินไม่เกินครั้งละ๑๐๐,๐๐๐ บาท (๒) วิธีสอบราคา ได้แก่การจัดหาที่มีวงเงินเกินครั้งละ ๑๐๐,๐๐๐ บาท (๓) วิธีพิเศษ ได้แก่การจัดหาที่มีวงเงินเกินครั้งละ ๑๐๐,๐๐๐ บาท และให้กระทำได้เฉพาะกรณีดังต่อไปนี้ (๓.๑) เป็นการจัดหาที่ต้องกระทำโดยเร่งด่วนหากล่าช้าอาจจะให้เสียหายแก่ ปตท. (๓.๒)เป็นการจัดหาจากผุ้ผลิตหรือผู้แทนจำหน่ายโดยตรง หรือผู้มีฝีมือ หรือผู้มีความชำนาญเป็นพิเศษ (๓.๓)เป็นการจัดหาที่ได้ดำเนินการโดยวิธีสอบราคาแล้วไม่ได้ผลดี (๓.๔) เป็นการจัดหาสินค้าที่ลูกค้าของ ปตท.ระบุคุณภาพ หรือผู้ผลิตหรือผู้ขายรายใดโดยเฉพาะเจาะจง (๔) วิธีกรณีพิเศษ ได้แก่การจัดหาจากส่วนราชการ หรือรัฐวิสาหกิจ หรือตามมติคณะรัฐมนตรี หมวด ๒ เจ้าหน้าที่จัดหาสินค้า -------------------- เจ้าหน้าที่จัดหาสินค้าโดยวิธีตกลงราคาและวิธีกรณีพิเศษ ข้อ ๘การจัดหาสินค้าโดยวิธีตกลงราคาและวิธีกรณีพิเศษ ให้พนักงานส่วนพัสดุคลังปิโตรเลียมฝ่ายวิศวกรรมและซ่อมบำรุงหรือพนักงานส่วนบริการเทคนิคตลาดพาณิชย์เป็นผู้ดำเนินการจัดหาสินค้า เจ้าหน้าที่จัดหาสินค้าโดยวิธีสอบราคา ข้อ ๙การจัดหาสินค้าโดยวิธีสอบราคาที่มีวงเงินการจัดหาน้อยกว่า ๑๐,๐๐๐,๐๐๐ บาท ให้ผู้จัดการฝ่ายวิศวกรรมและซ่อมบำรุงหรือรองผู้จัดการใหญ่ปฏิบัติการคลัง หรือรองผู้จักการใหญ่การตลาดพาณิชย์แต่งตั้งคณะกรรมการเปิดซองสอบราคาซึ่งจะต้องประกอบด้วยพนักงาน ปตท. อย่างน้อย ๓ คนเป็นผู้ดำเนินการจัดหาสินค้า ข้อ ๑๐ การจัดหาสินค้าโดยวิธีสอบราคาที่มีวงเงินการจัดหาตั้งแต่ ๑๐,๐๐๐,๐๐๐บาทขึ้นไปให้คณะกรรมการจัดหาสินค้าภายในประเทศเพื่อการขายตามข้อ ๑๒ เป็นผู้ดำเนินการการจัดหาสินค้า โดยทำหน้าที่เป็นคณะกรรมการเปิดซองสอบราคา เจ้าหน้าที่จัดหาสินค้าโดยวิธีพิเศษ ข้อ ๑๑ การจัดหาสินค้าโดยวิธีพิเศษที่มีวงเงินการจัดหาน้อยกว่า ๑๐,๐๐๐,๐๐๐ ให้ผู้จัดการฝ่ายวิศวกรรมและซ่อมบำรุงหรือรองผู้จัดการใหญ่ปฏิบัติการคลัง หรือรองผู้จัดการใหญ่การตลาดพาณิชย์ แต่งตั้งคณะกรรมการจัดหาโดยวิธีพิเศษซึ่งจะต้องประกอบด้วยพนักงาน ปตท. อย่างน้อย ๓ คนเป็นผู้ดำเนินการจัดหาสินค้า การจัดหาสินค้าโดยวิธีพิเศษที่มีวงเงินการจัดหาตั้งแต่๑๐,๐๐๐,๐๐๐ บาท ขึ้นไปให้คณะกรรมการจัดหาสินค้าภายในประเทศเพื่อการขาย ตามข้อ๑๒ เป็นผู้ดำเนินการจัดหาสินค้า คณะกรรมการจัดหาสินค้าในประเทศเพื่อการขาย ข้อ ๑๒ ให้ผู้จัดการใหญ่ ปตท. น้ำมัน แต่งตั้งคณะกรรมการจัดหาสินค้าภายในประเทศเพื่อการขาย ๒ คณะ สำหรับสายงานปฏิบัติการคลังและสายงานการตลาดพาณิชย์ แต่ละคณะประกอบด้วยพนักงาน ปตท. อย่างน้อย ๓ คน การประชุมของคณะกรรมการต้องมีกรรมการมาประชุมไม่น้อยกว่ากึ่งหนึ่งของจำนวนกรรมการทั้งหมด จึงจะเป็นองค์ประชุม มติหรือการวินิจฉัยชี้ขาดของคณะกรรมการให้ถือตามเสียงข้างมากโดยกรรมการคนหนึ่งให้มีเสียงในการลงคะแนนถ้าคะแนนเสียงเท่ากันให้ประธานกรรมการออกเสียงเพิ่มขึ้นอีกเสียงหนึ่งเป็นเสียงชึ้ขาด ข้อ ๑๓ นอกเหนือจากหน้าที่ประจำของคณะกรรมการจัดหาสินค้าภายในประเทศเพื่อการขายตามข้อ ๑๐ และ ๑๑ให้คณะกรรมการมีอำนาจหน้าที่พิเศษอีกดังนี้ (๑) พิจารณา ทบทวน ปรับปรุงแก้ไขเงื่อนไขรายการละเอียดในการจัดหาสินค้าตามที่ส่วนพัสดุคลังปิโตรเลียมฝ่ายวิศวกรรมและซ่อมบำรุง หรือส่วนบริการเทคนิคตลาดพาณิชย์ หรือผู้มีอำนาจอนุมัติการจัดหาเสนอมา (๒)ศึกษาวิเคราะห์และเสนอแนะการแก้ไขปรับปรุงการจัดหาสินค้าตามระเบียบนี้ต่อผู้จัดการใหญ่ ปตท. น้ำมัน (๓) แต่งตั้งคณะอนุกรรมการ และ/หรือคณะทำงานเพื่อช่วยปฏิบัติงานของคณะกรรมการ (๔) เชิญพนักงาน ปตท.จากหน่วยงานใดมาชี้แจงให้ข้อเท็จจริงและเรียกเอกสารจาหน่วยงานต่างๆ ของ ปตท. มาประกอบการพิจารณาและในกรณีที่คณะกรรมการเห็นสมควรจะเชิญบุคคลภายนอกมาชี้แจงให้ข้อเท็จจริงเพื่อประโยชน์ในการจัดหาก็ได้ (๕) พิจารณาดำเนินการตามที่ผู้จัดการใหญ่ปตท. น้ำมัน มอบหมาย คณะกรรมการตรวจรับสินค้า ข้อ ๑๔ ให้ผู้จัดการฝ่ายวิศวกรรมและซ่อมบำรุงหรือรองผู้จัดการใหญ่ปฏิบัติการคลังหรือรองผู้จัดการใหญ่การตลาดพาณิชย์แต่งตั้งคณะกรรมการตรวจรับสินค้าซึ่งอย่างน้อยจะต้องประกอบด้วยพนักงาน ปตท.ดังนี้ (๑)หัวหน้าพนักงานระดับตั้งแต่ผู้จัดการส่วนขึ้นไป ของหน่วยงานส่วนกลางที่รับสินค้านั้นไว้ใช้งาน สำหรับการตรวจสินค้าในส่วนกลาง (๒)หัวหน้าหน่วยงานระดับแต่งตั้งผู้จัดการแผนกขึ้นไป ของหน่วยงานส่วนภูมิภาคที่รับสินค้าไว้ใช้งานสำหรับการตรวจรับสินค้าในส่วยภูมิภาค ในการจัดหาครั้งเดียวกันห้ามแต่งตั้งผู้ดำเนินการจัดการสินค้าเป็นกรรมการตรวจรับสินค้า ให้คณะกรรมการตรวจรับสินค้าดำเนินการตรวจสินค้าส่งมอบสินค้าแก่หน่วยงานผู้ใช้และรายงานผลการตรวจรับเพื่อการเบิกจ่ายเงินต่อไป การตรวจรับสินค้าให้ถือข้อกำหนดในสัญญาเป็นหลักเว้นแต่กรณีที่สินค้าที่ส่งมอบมีคุณภาพสูงกว่าที่กำหนดในสัญญา และเป็นประโยชน์แก่ ปตท.โดยไม่มีค่าใช้จ่ายเพิ่มเติม คณะกรรมการตรวจรับสินค้าจะรับสินค้านั้นไว้ก็ได้แต่ต้องมีความเห็นเป็นเอกฉันท์และบันทึกความเห็นไว้ในรายงานตรวจรับอย่างชัดเจน ในกรณีที่กรรมการตรวจสินค้าบางคนไม่ยอมรับสินค้าโดยทำความเห็นแย้งไว้ให้นำเรื่องเสนอผู้มีอำนาจอนุมัติการจัดหาเพื่อพิจารณาต่อไป หมวด ๓ การดำเนินการจัดหาสินค้า ------------------------- รายงานการขอจัดหา ข้อ ๑๕ เมื่อหน่วยงานใดมีความประสงค์ที่จะขอให้ดำเนินการจัดหาตามระเบียบนี้ให้จัดทำรายงานการขอจัดหาโดยระบุเหตุผลความจำเป็นและเงื่อนไขรายการละเอียดในการจัดหาสินค้าเสนอต่อส่วนพัสดุคลังปิโตรเลียมผ่ายวิศวกรรมและซ่อมบำรุง หรือส่วนบริการเทคนิคตลาดพาณิชย์เพื่อดำเนินการ ข้อ ๑๖เมื่อผู้ดำเนินการจัดหาสินค้าได้รับรายงานการขอจัดหาแล้วให้ดำเนินจัดหาตามระเบียบต่อไปได้ สำหรับวิธีจัดหาตามข้อ ๗ (๑)วิธีตกลงราคา และ (๔) วิธีกรณีพิเศษ สำหรับวิธีจัดหาตามข้อ๗ (๒) วิธีสอบราคา และ (๓) วิธีพิเศษ จะต้องเสนอเรื่องให้ผู้จัดการฝ่ายวิศวกรรมและซ่อมบำรุงหรือรองผู้จัดการใหญ่ปฏิบัติการคลังหรือรองผู้จัดการใหญ่การตลาดพาณิชย์อนุมัติในหลักการก่อนจึงจะดำเนินการจัดหาตามระเบียบต่อไปได้ วิธีตกลงราคา ข้อ ๑๗ ในกรณีการจัดหาที่มีวงเงินไม่เกินครั้งละ ๑๐๐,๐๐๐ บาท ให้ผู้ดำเนินการจัดหาสินค้าดำเนินการจัดหาโดยวิธีต่อรองและตกลงราคากับผู้ค้าที่ได้รับการจดทะเบียนประกอบธุรกิจกับ ปตท.แล้วรายงานผลการดำเนินการต่อผู้มีอำนาจอนุมัติการจัดหา พร้อมทั้งเสนอให้มีการแต่งตั้งคณะกรรมการตรวจรับสินค้าดังกล่าว การจัดหาภายในวงเงินตามวรรคแรกในกรณีจำเป็นและเร่งด่วนที่เกิดขึ้นโดยไม่ได้คาดหมายไว้ก่อน และไม่อาจดำเนินการตามขั้นตอนปกติได้ให้ผู้ดำเนินการจัดหาสินค้าหรือพนักงาน ปตท.ผู้รับผิดชอบในการปฏิบัติงานนั้นดำเนินการจัดหาไปก่อนแล้วรับรายงานขอความเห็นชอบต่อผู้มีอำนาจอนุมัติการจัดหา วิธีสอบราคา ข้อ ๑๘ ให้ผู้ดำเนินการจัดหาสินค้าปิดประกาศแจ้งความก่อนวันรับซองไม่น้อยกว่าห้าวันทำการและจำดำเนินการโฆษณาโดยวิธีอื่นอีกด้วยก็ได้เพื่อให้ผู้ประกอบอาชีพตามวัตถุประสงค์ที่ ปตท.ต้องการมาเสนอราคาให้มากรายที่สุดเท่าที่จะทำได้ โดยให้มาเสนอราคาเป็นหนังสือผนึกซองยื่นต่อเจ้าหน้าที่รับซองเสนอราคาด้วยตนเองหรือโดยผู้แทนซึ่งได้รับมอบหมายเป็นหนังสือ ในวัน เวลาและสถานที่ที่ผู้จัดการฝ่ายวิศวกรรมและซ่อมบำรุงหรือรองผู้จัดการใหญ่ปฏิบัติการคลังหรือรองผู้จัดการใหญ่การตลาดพาณิชย์ได้กำหนดในอนุมัติหลักการ เมื่อพ้นกำหนดเวลารับซองเสนอราคาแล้วห้ามรับซองเสนอราคาหรือเอกสารต่างๆ ตามเงื่อนไขที่กำหนดในประกาศสอบราคาอีก ให้เจ้าหน้าที่รับซองเสนอราคารับซองใบเสนอราคมที่มายื่นทุกรายโดยไม่เปิดซองเมื่อครบกำหนดเวลาตามวรรคหนึ่งแล้วให้ส่งมอบซองใบเสนอราคาพร้อมทั้งรายงานผลการรับซองต่อคณะกรรมการเปิดซองสอบราคา เพื่อดำเนินการต่อไป ข้อ ๑๙การเปิดซองใบเสนอราคาจะกระทำโดยเปิดเผยต่อหน้าที่ผู้ยื่นซองหรือผู้แทนซึ่งมีอยู่ในขณะถึงเวลาเปิดซองหรือไม่ก็ได้ ข้อ ๒๐ให้คณะกรรมการเปิดซองสอบราคาพิจารณาต่อรองราคา หรือพิจารณาปรับปรุงรายละเอียดข้อกำหนดและเงื่อนไขแล้วทำความเห็นเสนอผู้มีอำนาจอนุมัติการจัดหาสินค้า ในกรณีที่มีผู้เสนอราคาเพียงราคาเดียวหรือมีผู้เสนอราคาที่ปฏิบัติถูกต้องตามเงื่อนไขและรายการละเอียดการเสนอราคาเพียงราคาเดียวให้คณะกรรมการเปิดซองสอบราคาพิจารณาความเห็นต่อผู้มีอำนาจอนุมัติจัดหาสินค้า วิธีพิเศษ ข้อ ๒๑ ให้คณะกรรมการจัดหาสินค้าภายในประเทศเพื่อการขาย หรือคณะกรรมการจัดหาโดยวิธีพิเศษเชิญผู้ประกอบอาชีพดังกล่าวมาเสนอราคาในวันเวลา และสถานที่ที่คณะกรรมการกำหนด ให้คณะกรรมการพิจารณาต่อรองราคากับผู้เสนอราคาเท่าที่จะทำให้รวมทั้งพิจารณาปรับปรุงรายละเอียดข้อกำหนดและเงื่อนไขเมื่อได้ดำเนินการไปแล้วได้ผลประการใด ให้คณะกรรมการเสนอรายงานพร้อมด้วยความเห็นต่อผู้มีอำนาจอนุมัติการจัดหาเพื่อสั่งการต่อไป วิธีกรณีพิเศษ ข้อ ๒๒ ให้ผู้ดำเนินการจัดหาสินค้าดำเนินการจัดหาโดยวิธีต่อรองและตกลงราคาแล้วรายงานผลการดำเนินงานต่อผู้มีอำนาจอนุมัติการจัดหาพร้อมทั้งเสนอให้มีการแต่งตั้งคณะกรรมการตรวจนับสินค้าดังกล่าว ผู้มีอำนาจอนุมัติการจัดหา ข้อ ๒๓ ให้ผู้จัดการใหญ่ ปตท. น้ำมัน หรือผู้ที่ผู้จัดการใหญ่ ปตท.น้ำมันมอบหมาย เป็นผู้มีอำนาจอนุมัติการจัดหาตามระเบียบนี้ หมวด ๔ หลักประกัน ------------------- การวางหลักประกัน ข้อ ๒๔ ในการจัดให้มีการสอบราคาต้องให้ผู้เสนอราคาวางหลักประกันซองเว้นแต่ในกรณีดังต่อไปนี้ (๑) การสอบราคาที่มี วงเงินไม่เกินครั้งละ ๑๐,๐๐๐,๐๐๐บาท และผู้เสนอราคานั้นเป็นผู้ค้าทีได้รับการจดทะเบียนประกอบธุรกิจกับปตท. ผู้เสนอราคานั้นไม่ต้องวางหลักประกันซอง (๒)ผู้มีอำนาจอนุมัติคำขอจัดหาให้พิจารณายกเว้นให้ผู้เสนอราคาไม่ต้องวางหลักประกันซอง ข้อ ๒๕ ในการจัดให้มีการทำสัญญา ทั้งในรูปแบบใบสั่งซื้อ ใบสั่งจ้างและหนังสือสัญญา ต้องให้คู่สัญญามอบหลักประกันสัญญาต่อ ปตท.ด้วย เว้นแต่ในกรณีดังต่อไปนี้ (๑) สัญญาที่มีวงเงินไม่เกิน ๕,๐๐๐,๐๐๐ บาทและระยะเวลาการส่งมอบสินค้าไม่เกิน ๑๘๐ วัน (๒) การจัดหาโดยวิธีกรณีพิเศษ (๓)ผู้มีอำนาจอนุมัติการจัดหาได้พิจารณายกเว้นคู่สัญญาไม่ต้องวางหลักประกันสัญญาตามข้อเสนอแนะของคณะกรรมการจัดหาสินค้าภายในประเทศเพื่อการขาย ข้อ ๒๖ หลักประกันซองหรือหลักประกันสัญญา ให้ใช้หลักประกันต่อเนื่องอย่างใดอย่างหนึ่งดังต่อไปนี้ (๑) เงินสด (๒)เช็คที่ธนาคารภายในประเทศรับรองหรือเช็คที่ธนาคารภายในประเทศสั่งจ่ายซึ่งเป็นเช็คลงวันที่ที่ใช้เช็คนั้นหรือก่อนวันนั้นไม่เกิน ๗ วันทำการ (๓) หนังสือค้ำประกันของธนาคารภายในประเทศตามแบบที่ ปตท. กำหนด (๔) พันธบัตรรัฐบาลไทย หรือพันธบัตร ปตท.หรือพันธบัตรรัฐวิสาหกิจอื่นที่กระทรวงการคลังค้ำประกันต้นเงินและดอกเบี้ย อัตราหลักประกัน ข้อ ๒๗ หลักประกันซองหรือประกันสัญญา ให้เรียกไว้ตามอัตราดังต่อไปนี้ (๑) หลักประกันซองให้กำหนดมูลค่าเป็นจำนวนเงินตายตัวในอัตราไม่ต่ำกว่าร้อยละห้าของวงเงินค่าสินค้า (๒) หลักประกันสัญญาให้กำหนดมูลค่าในอัตราไม่ต่ำกว่าร้อยละห้าของวงเงินตามสัญญา ในกรณีที่ไม่อาจกำหนดวงเงินค่าสินค้าหรือวงเงินตามสัญญาได้ให้คณะกรรมการจัดหาสินค้าภายในประเทศเพื่อการขายมีอำนาจกำหนดอัตราหลักประกันซองหรือหลักประกันสัญญาได้ตามความเหมาะสม การกำหนดหลักประกันซองและหลักประกันสัญญาจะต้องระบุไว้เป็นเงื่อนไขในการเสนอราคาด้วย การคืนหลักประกัน ข้อ ๒๘ ให้ส่วนประกันภัย ฝ่ายบริหารการเงิน สำนักงานใหญ่คืนหลักประกันซองและหลักประกันสัญญา ตามหลักเกณฑ์ ดังต่อไปนี้ (๑) หลักประกันซอง ให้คืนแก่ผู้เสนอราคาภายใน๑๕ วัน นับตั้งแต่วันที่ได้ทราบว่า คู่สัญญาดังกล่าวพ้นจากข้อผูกพันตามสัญญาแล้ว การคืนหลักประกันที่เป็นหนังสือค้ำประกันของธนาคาร ในกรณีที่ผู้เสนอราคาหรือคู่สัญญาไม่มารับภายในกำหนดเวลาข้างต้นให่รีบส่งต้นฉบับหนังสือค้ำประกันคืนให้แก่ผู้เสนอราคาหรือคู่สัญญาโดยทางไปรษณีย์ลงทะเบียนโดยเร็วพร้อมกันแจ้งให้ธนาคารผู้ค้ำประกันทราบด้วย หมวด ๕ การทำสัญญา -------------------- รูปแบบการทำสัญญา ข้อ ๒๙ ในการทำสัญญานั้น ให้ส่วนพัสดุคลังปิโตรเลียม ฝ่ายวิศวกรรมและซ่อมบำรุง หรือส่วนบริการเทคนิคตลาดพาณิชย์เป็นผู้จัดทำสัญญาในรูปแบบใบสั่งซื้อหรือใบสั่งจ้าง เว้นแต่สัญญาดังต่อไปนี้ให้ดำเนินการจัดหาในรูปแบบหนังสือสัญญา (๑) สัญญาที่กำหนดการส่งมอบสินค้าเกินกว่า๑๘๐ วันขึ้นไป (๒)สัญญาการจัดหาซึ่งมีกำหนดเวลาและวงเงิน โดยมีราคาต่อหน่วยคงที่และไม่จำกัดปริมาณ (๓)สัญญาที่ผู้มีอำนาจอนุมัติการจัดหาเห็นสมควรให้จัดทำในรูปแบบหนังสือสัญญา ในการทำสัญญาที่ได้จัดหาโดยวิธีกรณีพิเศษนั้นให้ผู้มีอำนาจอนุมัติการจัดหาเป็นผู้พิจารณาว่าควรจัดทำสัญญาในรูปแบบใบสั่งซื้อและใบสั่งจ้างหรือรูปแบบหนังสือสัญญา เงื่อนไขการปรับ ข้อ ๓๐ สัญญาจะต้องกำหนดเงื่อนไขการปรับเป็นรายวันในอัตราไม่น้อยกว่าร้อยละ ๐.๑๐ ของราคาสินค้าที่ยงไม่ได้รับเลยเว้นแต่ในกรณีที่มีเหตุจำเป็นหรือสมควร ผู้มีอำนาจอนุมัติการจัดหาอาจยกเว้นไม่กำหนดเงื่อนไขการปรับดังกล่าวได้ตามข้อเสนอแนะของคณะกรรมการจัดหาสินค้าภายในประเทศเพื่อการขาย ผู้มีอำนาจลงนามในสัญญา ข้อ ๓๑ ผู้มีอำนาจในการลงนามสัญญา ได้แก่ (๑) ผู้มีอำนาจอนุมัติการจัดหาในกรณีที่สัญญาได้จัดทำในรูปแบบใบสั่งซื้อหรือใบสั่งจ้าง (๒) ผู้จัดการฝ่ายวิศวกรรมและซ่อมบำรุงหรือรองผู้จัดการใหญ่ปฏิบัติการคลังหรือรองผู้จัดการใหญ่การตลาดพาณิชย์ในกรณีที่สัญญาได้จัดทำในรูปแบบหนังสือสัญญา การแก้ไขเปลี่ยนแปลงสัญญา ข้อ ๓๒ กรณีที่เหตุจำเป็นหรือเพื่อประโยชน์ของ ปตท. ให้คณะกรรมการตรวจรับสินค้าเป็นผู้เสนอขออนุมัติแก้ไขสัญญาต่อผู้มีอำนาจอนุมัติการจัดหาสินค้า การแก้ไขเปลี่ยนแปลงตามวรรคหนึ่งในกรณีต้องเพิ่มวงเงิน ให้อยู่ในอำนาจของผู้มีอำนาจอนุมัติการจัดหาตามวงเงินที่สูงขึ้นเป็นผู้พิจารณาอนุมัติให้แก้ไขเปลี่ยนแปลงได้ การบอกเลิกสัญญา ข้อ ๓๓ ให้ผู้มีอำนาจอนุมัติการจัดหาเป็นผู้มีอำนาจในการอนุมัติและลงนามในการบอกเลิกสัญญา ข้อ ๓๔ ในกรณีที่คู่สัญญาไม่สามารถปฏิบัติตามสัญญาได้และจะต้องมีการปรับตามสัญญานั้นหากจำนวนเงินค่าประกันจะเกินร้อยละสิบของวงเงินตามสัญญาแล้วให้คณะกรรมการตรวจรับสินค้ารีบดำเนินการแจ้งให้ผู้มีอำนาจอนุมัติการจัดหาพิจารณาใช้สิทธิบอกเลิกสัญญาต่อไป เว้นแต่คู่สัญญาจะได้ยินยอมเสียค่าปรับให้แก่ปตท. โดยไม่มีเงื่อนไขใดๆ ทั้งสิ้น ให้ผู้มีอำนาจอนุมัติการจัดหาพิจารณาผ่อนปรนการบอกเลิกสัญญาได้เท่าที่จำเป็น หมวด ๖ การงดปรับหรือลดค่าปรับและการทิ้งงาน -------------------- การงดปรับหรือลดค่าปรับ ข้อ ๓๕ การงดปรับหรือลดค่าปรับ รวมทั้งการขยายระยะเวลาการส่งมอบตามสัญญาอันมีผลให้งดปรับหรือลดค่าปรับจะกระทำได้เฉพาะกรณีที่มีเหตุอันสมควรโดยให้คณะกรรมการตรวจรับสินค้าเป็นผู้เสนอขออนุมัติต่อผู้มีอำนาจอนุมัติการจัดหา การทิ้งงาน ข้อ ๓๖ ในกรณีที่ผู้ทีเสนอราคาซึ่งได้รับการพิจารณาอนุมัติแล้วไม่ยอมทำสัญญาหรือข้อตกลงกับ ปตท. ภายในเวลาที่ ปตท. กำหนดหรือคู่สัญญาไม่ยอมปฏิบัติตามสัญญาหรือข้อตกลงโดยไม่มีเหตุผลอันสมควร ให้ผู้จัดการใหญ่ ปตท.น้ำมัน พิจารณาชี้ขาดว่าผู้นั้นได้ชื่อว่าเป็นผู้ทิ้งงานตามข้อเสนอแนะของคณะกรรมการจัดหาสินค้าภายในประเทศเพื่อการขาย แล้วให้ส่วนพัสดุคลังปิโตรเลียม ฝ่ายวิศวกรรมและซ่อมบำรุง หรือส่วนบริการเทคนิคตลาดพาณิชย์แจ้งให้หน่วยงานภายใน ปตท. ที่เกี่ยวข้องทราบ ห้ามมิให้จัดหาสินค้าจากผู้ทิ้งงานเว้นแต่ผู้จัดการใหญ่ ปตท. น้ำมัน จะสั่งเปลี่ยนแปลงเป็นอย่างอื่น หมวด ๗ บทเฉพาะกาล -------------------- ข้อ ๓๗การจัดหาใดที่อยู่ในระหว่างดำเนินการและยังไม่แล้วเสร็จในวันที่ระเบียบใช้บังคับให้ดำเนินการต่อไปตามวิธีปฏิบัติเดิมจนกว่าจะดำเนินการแล้วเสร็จหรือจนกว่าจะสามารถดำเนินการตามระเบียบนี้ได้ ประกาศณ วันที่ ๑๔ สิงหาคม พ.ศ. ๒๕๔๑ พละ สุขเวช ผู้ว่าการการปิโตรเลียมแห่งประเทศไทย[ดูข้อมูลจากภาพกฎหมาย][รก.๒๕๔๓/พ๑๑๒ง/๒๘/๒ พฤศจิกายน ๒๕๔๓] อาภรณ์/พิมพ์ ๑๘/๑๒/๔๔